TU ร่วงหนัก ต่ำสุดในรอบ 1 ปี 9 เดือน เหตุสหรัฐเตรียมบอยคอตต์อาหารทะเลไทย
TU ร่วงหนัก เหตุสหรัฐเตรียมบอยคอตต์อาหารทะเลไทย หลังพบว่ามีการใช้แรงงานทาสแกะเปลือกสัตว์ทะเล โดยล่าสุด ณ เวลา 15.45 น. มาที่ 16.00 บาท ลดลง 1 บาท หรือ 5.88% สูงสุดที่ 16.90 บาท ต่ำสุดที่ 15.80 บาท มูลค่าซื้อขายที่ 511.86 ล้านบาท
16 ธ.ค. 2558

ผู้สื่อข่าวรายงานว่าราคาหุ้นบริษัท ไทยยูเนี่ยน กรุ๊ป จำกัด (มหาชน) หรือ TU ณ เวลา 15.45 น. มาที่ 16.00 บาท ลดลง 1 บาท หรือ 5.88% สูงสุดที่ 16.90 บาท ต่ำสุดที่ 15.80 บาท มูลค่าซื้อขายที่ 511.86 ล้านบาท ขณะที่ดัชนีตลาดหุ้นไทยโดยรวมบวก 0.33%
โดยราคาหุ้นปรับตัวทำจุดต่ำสุดในรอบ 1 ปี 9 เดือน นับตั้งแต่ราคาหุ้นปิดที่ระดับ 16.06 บาท เมื่อวันที่ 7 มีนาคม 57
สำหรับปัจจัยที่ส่งผลให้ราคาหุ้น TU ปรับตัวลงแรงในวันนี้คาดว่ามาจากการที่นักสิทธิมนุษยชน รวมถึงนักการเมืองในสหรัฐอเมริกา เรียกร้องบอยคอตต์อาหารทะเลไทย หลังพบว่ามีการใช้แรงงานทาสแกะเปลือกกุ้งวันละ 16 ชม.
โดยวานนี้ (15 ธ.ค.) สำนักข่าวเอพี รายงานว่า เจ้าหน้าที่ของสหรัฐอเมริกา รวมถึงนักเคลื่อนไหวเรียกร้องสิทธิมนุษยชน ได้เรียกร้องให้ชาวอเมริกันหยุดซื้อกุ้งและปลาที่มาจากผู้ค้าในเมืองไทย ในขณะที่สำนักข่าวเอพีพบว่า แรงงานทาสเหล่านี้ ต่างถูกบังคับให้ทำงานในอุตสาหกรรมอาหารทะเล
“เราทุกคนอาจจะรับประทานอาหารทะเลที่มาจากฝีมือแรงงานทาสโดยที่เราไม่รู้ แต่เมื่อเรารู้แล้ว ผมเชื่อว่า เราจะสามารถตัดสินใจบอยคอตอาหารทะเลเหล่านี้” นายคริส สมิทธิ์ สมาชิกสภาคองเกรสจากรัฐนิวเจอร์ซีย์ และกรรมการด้านความสัมพันธ์ระหว่างประเทศ กล่าว
ด้านนายธีระพงษ์ ชาญศิริ ประธานบริษัทไทยยูเนี่ยน บริษัทส่งออกอาหารทะเลชื่อดัง เปิดเผยว่า เราเองได้รับทราบถึงปัญหาการใช้แรงงานทาส และแม้ว่าจะมีการตรวจสอบอย่างดีแล้ว ก็เป็นเรื่องยากที่จะการันตีได้ว่า ก่อนที่อาหารทะเลจะมาถึงโรงงานของเรานั้น ไม่ได้มีการใช้แรงงานทาส”